***1.*** ***Кратка обобщена информация за осъществената контролна дейност за месец януари 2018 г. и резултати от извършената контролна дейност.***

 За месец януари 2018 г. служителите от „Контрол и охрана“ в дирекциите на националните паркове са извършили 241 броя проверки на 58 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1564 броя. Съставени са 8 акта за установяване на административни нарушения и е дадено 38 брой предписание. Издадено е 1 брой наказателно постановление.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец януари бяха извършени контролни дейности по недопускане на бракониерство и незаконен добив на дървесина на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия. Предприеха се действия с цел превенция, извършени са проверки в ниската част на парка и в граничните зони съвместно с Държавните горски стопанства, както и извънредни проверки с цел недопускане на бракониерски актове на територията на парка.

През месеца се извършваха проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка. В най-конфликтните точки служителите „Паркова охрана“ извършиха допълнителни охранителни действия с цел недопускане на каране на ски извън маркираните ски-писти и трасета и използването на моторизирани средства.

През отчетния период се извършваха проверки относно спазването на дадените условия в становища от Директора на парка и решения на МОСВ. Проверявано е състоянието на парковите архитектурни елементи.

През месец януари са съставени 3 броя актове за административни нарушения, два от които за носене на ловно оръжие и незаконен лов през месец ноември 2017 г. и един за незаконна сеч. Административно наказателните производства са спрени с резолюция на основание чл.33 от Закона за административните нарушения и наказания, тъй като са образувани досъдебни производства срещу извършителите.

През периода са съставени 5 брой констативни протоколи за установено административно нарушение за незаконна сеч на територията на парка, като 4 броя от които са от неизвестен извършител.

При съвместна акция със служители на РУП-гр. Банско беше заловено лице от местното население на гр. Банско с незаконно добити материали. На нарушителят беше съставен акт за административно нарушение, служители на РУП-гр. Банско конфискуваха МПС-то, с което бе извършено нарушението. Образувано е досъдебно производство срещу нарушителят.

**2.2. НП „Рила“**

През месец януари са извършени проверки на сгради и съоръжения, намиращи се на територията на националния парк, пасища и такива, свързани с издадени от директора съгласувателни и разрешителни заповеди. Извършени са проверки свързани с незаконен лов (бракониерство), със замърсяване на територията на парка, проверки на реки и езера, на пътища и пътни съоръжения, проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, както и проверки на туристи и недопускане на палене на огън на неопределено за това места, на електропроводи, попадащи на територията на НП „Рила“ и други.

Като резултат от дейността на служителите „Паркова охрана и контрол“ през отчетния период няма констатирани нарушения на територията на целия парк с изключение на получен сигнал за нерегламентирано движение на моторни шейни. Със силите и средствата на служители „Паркова охрана и контрол“, отдел „КО – Север“ бе създадена организация, в резултат на която са установени факти и обстоятелства и е съставен констативен протокол. Предстои образуване на административно наказателно производство по случая.

Не са констатирани случаи на бракониерство и незаконен риболов.

Предвид общата неблагоприятна ситуация със съхнещите петна, засягащи иглолистните гори в страната, се поставя акцент върху проверките за санитарно състояние на горските територии в Националния парк и мерките, които е необходимо да бъдат предприети за предотвратяване на негативните последици.

На туристите се предоставя информация във връзка с правилата за поведение в Национален парк „Рила“, местата за бивакуване, хижи и туристически маршрути. Осигурена е проходимост на пътищата от паднали и провиснали дървета.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през януари 2018 г. бяха: превантивен и текущ контрол по отношение предотвратяване и установяване на нарушения свързани с опазване фауната и горските територии от посегателства, състояние на парковата инфраструктура, както и последващ контрол на съгласувани дейности в защитената територия. Важен приоритет за месеца отново беше и контролът на ловните дружинки в околопарковата територия при осъществяване на ловно-стопанските им дейности в граничните на парка ловни площи. Приоритетно основните групи, върху които беше фокусирано вниманието на парковата охрана, бяха ловните и дърводобивни бракониери, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловните бракониери. Продължиха и действията по охрана в горите с цел предотвратяване на незаконни посегателства върху горския фонд в достъпните горски територии на парка и тези около туристическите и животновъдни обекти.

Отново беше отделено специално внимание на резерватите в НПЦБ, като беше осъществена стройна организация по тяхната охрана за противодействие на основната заплаха - ловното бракониерство.

С цел успешно противодействие на заплахите, при осъществяване на контролната и охранителна дейност, приоритетно бяха планирани и реализирани мероприятия в така наречените „горещи“ точки на парковата територия, като приоритетни за контрол бяха:

* райони с висок риск за ловно бракониерство;
* гранични райони, намиращи се в съседство с ловни площи на ловните дружини от прилежащите населени места;
* зони в горски територии по границата на парка и около обекти разположени в парка – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* маршрутите за традиционно движение с МПС и нерегламентираните такива за офроуд - пътищата и пътеките в НП.
* туристически пътеки и туристическата инфраструктура на парка с цел установяване тяхното експлоатационно състояние относно безопасното им използване от посетителите.

През месец януари 2018 г. мероприятията за превенция и противодействието по отношение на ловното бракониерство и незаконната сеч на дървесина допринесоха за добрите резултати в това отношение, като няма регистрирани случаи на установени убити диви животни или значителни щети от незаконна сеч. Изключение в това отношение през месеца прави един случай на посегателство върху горския фонд на ПР „Чамджа“, където е установена незаконна сеч от неизвестен извършител на 6 бр. дървета от вида зимен дъб и обикновен габър.

 Предизвикателство за парковата администрация през януари бяха и силните ветрове, предизвикали затруднения по отношение на проходимостта по множество пътища и туристически пътеки от южната страна на парка, но своевременната реакция на служителите по места осигури нормални и безопасни условия за преминаване на посетителите. Щетите по отношение на парковата инфраструктура са незначителни и бяха отстранени своевременно.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.